تئی بلے دریائیں دل !!
 شائر : شاکرشادؔ
آ، بگندئے بیگہ ءُروزردءِ وہدءَ
 بچاریت آزمان ءِزردیءَ
 بہ پیچیت دیدگانی جلو ہاں
 چنکے ارزُن شانک بدنت پہ رہگْوزی ایں شانتلاں
 تُنّ تاساں چہ درئیت ءُ سربہ بیت مشکءِتہا
 آبگندئے بیگہاں یاتاں کپیت
 بندیں لوگ ءِدُْرستیں کُبلاں پچ کنان بیت
 دُْروشماں گندان بیت
 گْرنچ ہاکءَبار بنت
 یات ءُترانگ دْنزےءِپُشتءَنیم مرگ بنت
 مُرتگیں تاکانی بستار ہچ نہ بیت
 گوستگیں یاتانی بستار ہچ نہ بیت
 زنگ ءُبندیں کُبل انچیں تْرانگے شونان کنت
 کہ گْوستگیں سالاں کِلیت چہ
 بلُکّءِسَونی مُٹّءِگُڈّی پنگءَسِستءُگار بوت
 بان دو روچ ءَ انچو بند اَت
 چو گُشیگءَ لڈّاِتگ دْرستاں
 توپدا دیم ءَروان بئے
 چم کپنت تئی گھڑیالءِبندیِں سوچنءَ
 تو وتی جیڑئے دلءَ
 وہد اوشتاتیں انچو ،چنچو وش اَت
 ارس تئی چمّاں رِچنت
 نوں ترا پاد چَپّیں دستءِپُرشتگیں بانءِ دریگءَسرکن اَنت
 کہ مُوکُواں ڈُنڈا کُتگ
 بزّگیں مُرگاں لوگ بستگ نشتگ انت
 بس توار اِنت زندگی اِنت چِری چِری اِنت
 چم کپنت دارءِکباٹ ءَ
 نوں رمیزاں وارتگ اَنچو
 چو گُشیگءَگُژنگے نان ءَبْوارت
 یات ترا رُمبین انت اَنچو
 گریوگءُہیسکارگانی آہءُپریات جاہ جننت
 تئی ہیال ءَ
 چہ کباٹءَکشّگءَ بئے منگلیکاں سبزُکیں
 یک توارے گوشاں کیت اِنت
 بِستیءِزرّاں من سُرّےمنگلیک
 گوں چار نالُک پہ تو زیراں
 بے وسیءِدْروشمانی ارس متاچاں سرگراَنت
 چہ کباٹ ءَگوستگیں سالانی پُلّے
 دست کپیت گیمُرتگیں
 کِْرچک بیت یاتانی چادر
 گوں مُلوری درکپ ئے تو
 یاتانی کوہنیں جنگل ءَ
 ہرساعتءَہرترانگءَبےحالی ءِجُہدءَکن ئے
 تئی سگّگءُاوپارگءَسد بر سلام
 گوں من ءَ اوپار نہ بیت
 تئی بلئے دریائیں دل !!